VENDIM
[bookmark: _GoBack]Nr. 11, datë 27.2.2019

PËR LICENCIMIN E SHOQËRISË UJËSJELLËS KANALIZIME PUKË SHA

[bookmark: _Hlk530401566]Në mbështetje të neneve 13, 14, 15, 16 dhe 17, të ligjit nr. 8102, datë 28.3.1996 “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, të ndryshuar (ligji nr. 8102), vendimit të Këshillit të Ministrave nr. 958, datë 6.5.2009 “Për miratimin e kategorive të licencimit dhe të procedurave për aplikim për licence” (VKM nr. 958), si dhe vendimit të Komisionit Kombëtar Rregullator nr. 29, datë 8.12.2009 “Për procedurat e dhënies dhe rinovimit të licencave profesionale për subjektet juridike e fizike që ushtrojnë veprimtari në sektorin e furnizimit me ujë dhe largimit e përpunimit të ujërave të ndotura”, e ndryshuar (rregullore e licencimit), 


Komisioni Kombëtar Rregullator,
në mbledhjen e datës 27.2.2019, pasi shqyrtoi dokumentacionin e paraqitur nga Drejtoria Tekniko-Ekonomike dhe Sektori Juridik mbi kërkesën e shoqërisë Ujësjellës-Kanalizime Pukë Sh.a për licencim,

VËREN SE:

1. Shoqëria Ujësjellës-Kanalizime Pukë (UK Pukë), me shkresën nr. 22 prot., datë 16.1.2019, ka paraqitur pranë Entit Rregullator të Sektorit të Furnizimit me Ujë dhe Largimit e Përpunimit të Ujërave të Ndotura (ERRU) kërkesën për licencim për shkak të mbarimit të afatit, ndryshimit të zonës së shërbimit dhe ndryshimit të drejtuesit teknik.
[bookmark: _Hlk526346024]2. Komisioni Kombëtar Rregullator (KKRR) e gjeti paraqitjen e kërkesës për licencim për shkak të mbarimit të afatit, ndryshimit të zonës së shërbimit dhe ndryshimit të drejtuesit teknik të UK Pukë në konformitet me kriteret dhe procedurën e parashikuar në vendimin e Këshillit të Ministrave nr. 958 dhe rregulloren e licencimit, si dhe në zbatim të parashikimeve të vendimit të Këshillit të Ministrave nr. 63, datë 27.1.2016 “Për riorganizimin e operatorëve që ofrojnë shërbimin e furnizimit me ujë të pijshëm, grumbullimin, largimin dhe trajtimin e ujërave të ndotura” (VKM nr. 63).
3. Referuar kërkesës dhe dokumentacionit shoqërues, rezulton:
[bookmark: _Hlk530406098]a) UK Pukë ka përditësuar ekstraktin e regjistrit tregtar për shkak të riorganizimit të shoqërisë sipas parashikimeve të vendimit të Këshillit të Ministrave nr. 63;
b) Shoqëria UK Pukë ofron shërbimin e furnizimit me ujë dhe largimit të ujërave të ndotura për 15 715 banorë në Bashkinë Pukë;
c) Drejtuesi teknik i shoqërisë UK Pukë sh.a. plotëson kërkesat e VKM-së nr. 958 mbi edukimin dhe eksperiencën në profesion. 
4. ERRU-ja, në vlerësimin e kërkesës për licencim për shkak të mbarimit të afatit, ndryshimit të zonës së shërbimit dhe ndryshimit të drejtuesit teknik ka marrë në konsideratë përmbushjen nga ana e UK Pukë, të:
a) Kërkesave të ligjit nr. 8102, si dhe kuadrit rregullator në fuqi, në mënyrë të veçantë plotësimin e kushteve si aftësi tekniko-profesionale, aftësi financiare të nevojshme për të përmbushur funksionet dhe për të plotësuar kushtet e licencës, përvojën në sektorin e ujësjellësve dhe kanalizimeve të mjaftueshme për të marrë përsipër detyrimet që ka licenca, si dhe mbrojtjen e interesave të konsumatorëve në lidhje me cilësinë, eficiencën, vazhdueshmërinë dhe garancinë e shërbimit;
b) kërkesave të ligjit nr. 9121, datë 28.7.2003 “Për mbrojtjen e konkurrencës”, të ndryshuar (ligji nr. 9121) për moslejimin e abuzimit me pozitën dominuese në treg të ndërmarrjes, veçanërisht, në lidhje me kufizimin e tregjeve;
c) kërkesave të ligjit nr. 9902, datë 17.4.2008 “Për mbrojtjen e konsumatorëve”, të ndryshuar (ligji nr. 9902);
d) kërkesave të vendimit të Këshillit të Ministrave nr. 63, veçanërisht, në lidhje me organizimin e njësive të shërbimit të furnizimit me ujë dhe kanalizimeve si shoqëri aksionare sipas sistemit me një nivel administrimi.
5. ERRU-ja, në bazë të vlerësimit dhe verifikimeve të kërkesës së shoqërisë UK Pukë, rekomandon:
- Shoqëria UK Pukë duhet të aplikojë pranë ERRU-së për rishikimin e nivelit tarifor pas riorganizimit të shoqërisë sipas përcaktimeve të vendimit të Këshillit të Ministrave nr. 63.
Për gjithë sa më sipër, Komisioni Kombëtar Rregullator, pasi arriti në përfundimin se kërkesa e UK Pukë është e bazuar ligjërisht dhe plotëson kërkesat ligjore të parashikuara në kuadrin rregullator në fuqi,

VENDOSI:

1. Licencimin e shoqërisë Ujësjellës-Kanalizime Pukë sh.a. me NUIS J69310307F, në kategoritë: 
a) Kategoria A - për grumbullimin dhe shpërndarjen e ujit për konsum publik;
b) Kategoria C - për largimin e ujërave të ndotura. 
2. Shoqëria Ujësjellës-Kanalizime Pukë sh.a. autorizohet të kryejë veprimtaritë e licencuara me:
a) Drejtues ligjor - Petrit Dedaj;
b) Drejtues teknik - Hydajet Kuçi.
3. Zona e shërbimit të shoqërisë Ujësjellës- Kanalizime Pukë sh.a.  është Bashkia Pukë.
4. Kjo licencë është e vlefshme për një periudhë 4-vjeçare.

5. Drejtuesi ligjor i shoqërisë Ujësjellës-Kanalizime Pukë sh.a. detyrohet të nënshkruajë kushtet e licencës brenda 10 ditëve nga data e njoftimit. 
6. Ngarkohet Drejtoria Tekniko-Ekonomike të njoftojë shoqërinë Ujësjellës-Kanalizime Pukë sh.a.  për marrjen e këtij vendimi.
Ky vendim hyn në fuqi menjëherë.
Ky vendim publikohet në Fletoren Zyrtare.

KRYETARI
								Ndriçim Shani

